A BIZOTTSÁG 1216/2005/EK RENDELETE
(2005. július 28.)
a termelési potenciálra tekintettel a borpiac közös szervezéséről szóló 1493/1999/EK tanácsi rendelet alkalmazása részletes szabályainak megállapításáról szóló 1227/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 80. cikke b) pontjára,
mivel:
(1)
Több tagállam számára jelentős nehézségeket okoz az 1493/1999/EK rendelet 2. cikkének (3) bekezdésében előírt rendelkezéseknek a törvénybe ütköző szőlőtelepítések szabályozási eljárása tekintetében történő alkalmazása. A nehézségek különösen arra az időpontra vonatkoznak, amelytől kezdve ezt az eljárást meg kell indítani. Az eltérés engedélyezését érintő különböző rendelkezések alkalmazása ugyanis jelentős és összetett igazgatási terhekkel jár, különösen az ellenőrzés és a szankciók vonatkozásában.
(2)
E nehézségek leküzdése céljából szükséges a törvénybe ütköző szőlőtelepítések szabályozására előírt rendelkezések módosítása. Egy, a Tanácsnak benyújtandó megfelelő javaslat megszületéséig és a zökkenőmentes igazgatás elősegítése érdekében indokolt az ezen eljárásra nézve az 1227/2000/EK bizottsági rendeletben (2) megállapított határidő 2007. december 31-re történő végérvényes elhalasztása.
(3)
Az 1227/2000/EK rendeletet ezért ennek megfelelően módosítani kell.
(4)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1227/2000/EK rendelet 2. cikkének (1 a) bekezdése helyébe a következő szöveg lép:
„(1 a) az 1493/1999/EK rendelet 2. cikkének (3) bekezdésében megállapított határidőt 2007. december 31-re kell elhalasztani.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2005. augusztus 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. július 28-án.